SA se gewildste bakkie opgeknapToyota Hilux Legend 50 (Foto: Verskaf) Toyota meen dat legendes nie ontwerp word nie, maar oor ŉ tydperk gebou word. ŉ Lang tydperk. Ek is geneig om met hulle saam te stem. Toe die eerste Hilux in 1969 bekendgestel is, was almal nog met groot Amerikaanse bakkies doenig – beslis nie die nuwe Japanse goed nie. Spring 50 jaar vorentoe tot Junie 2019. Toyota se Hilux verkoop ŉ rekord 4 770 eenhede. Dit is ŉ produk en ŉ verhouding wat 50 jaar geneem het om te bou. In daardie 50 jaar het Toyota meer as een miljoen Hilux-bakkies in Suid-Afrika verkoop. Toyota se jongste Legend 50 wat die Raider-reeks vervang sal die Hilux dra tot die volgende weergawe. Toyota Hilux Legend 50 (Foto: Verskaf) Die Legend 50 geniet geringe visuele opknappings soos pasgemaakte 18”-sierwiele, swart aksente op die voorste en agterste buffer, ŉ swaardiens bakseiltjie en ŉ laeprofiel sleepstang. LED-ligte en dagligte rond die pakket af. Die binneruim kry verskeie opknappings, swart leer met blou stiksel is uniek aan die Legend 50. Daar is ŉ chroom strook op die paneelbord om ŉ luukser gevoel aan die binneruim te gee. ŉ Aangename nuwe spesifikasie is sleutellose toegang met aan/af-knoppie. Die grootste opknapping na my mening is die nuwe inligtingstelsel. Die 8”-skerm is ook nou in die paneelbord geïntegreer en staan nie meer soos ŉ opgeplakte iPad op die paneelbord soos voorheen nie. Dié nuwe stelsel het twee draaiknoppies vir volume en instel wat baie beter werk as die vorige drukknoppe. Dié stelsel kry ook navigasie as standaard by – ŉ groot voordeel as mens in Suider Afrika toer sonder selfoonopvangs. Verder dra die Legend 50 oor na alle Raider-modelle, enkel, Xtra of dubbelkajuit. Die Legend 50 is beskikbaar slegs met 2.8 GD-6 enjin wat 130 kW en 420 Nm bied op die handrat en 450 Nm op die outo. Daar is 4×2 en 4×4 beskikbaar. Die reeksleidende 4.0 V6 is slegs in 4×4 outo beskikbaar. Die reeks lyk só: Die reeks word gedek deur ŉ 3 jaar/ 100 000 km waarborg en 9 dienste/ 90 000 km diensplan.